Resolucija Evropskega parlamenta

z dne 5. maja 2010

s pripombami, ki so del sklepa o razrešnici glede izvrševanja proračuna Agencije Evropske unije za temeljne pravice za proračunsko leto 2008

EVROPSKI PARLAMENT,

ob upoštevanju končnih letnih računovodskih izkazov Agencije Evropske unije za temeljne pravice za proračunsko leto 2008,

ob upoštevanju poročila Računskega sodišča o letnih računovodskih izkazih Agencije Evropske unije za temeljne pravice za proračunsko leto 2008, skupaj z odgovori agencije [1],

ob upoštevanju priporočila Sveta z dne 16. februarja 2010 (5827/2010 – C7-0061/2010),

ob upoštevanju člena 276 Pogodbe ES in člena 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [2], zlasti člena 185,

ob upoštevanju Uredbe Sveta (ES) št. 168/2007 z dne 15. februarja 2007 o ustanovitvi Agencije Evropske unije za temeljne pravice [3], zlasti člena 21,

ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 [4], zlasti člena 94,

ob upoštevanju člena 77 in Priloge VI Poslovnika,

ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0090/2010),

A. ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

B. ker je Parlament 23. aprila 2009 direktorju Agencije Evropske unije za temeljne pravice podelil razrešnico glede izvrševanja proračuna agencije za proračunsko leto 2007 [5] in v resoluciji, ki spremlja sklep Parlamenta o razrešnici, med drugim:

- opozarja, da bi si agencija morala prizadevati za doseganje sinergije in preprečevanje prekrivanja dejavnosti z drugimi institucijami, dejavnimi na področju človekovih pravic, zlasti s Svetom Evrope,

- ugotavlja, da je Evropski urad za boj proti goljufijam (OLAF) sprožil preiskavo agencije; poziva urad OLAF, agencijo in Komisijo, naj organu za podelitev razrešnice takoj, ko bo mogoče, poročajo o rezultatih preiskave in morebitnih nadaljnjih ukrepih,

- navaja, da je seznanjen z ugotovitvijo Računskega sodišča, da je objavljena metoda vrednotenja v enem postopku javnih naročil posredno zmanjšala relativno pomembnost cenovnega merila, kar je mogoče odvrnilo nekatere ponudnike in ni bilo v skladu z načelom dobrega finančnega poslovodenja,

1. z zadovoljstvom ugotavlja, da je Računsko sodišče pridobilo razumno zagotovilo, da so letni računovodski izkazi agencije za proračunsko leto, ki se je končalo 31. decembra 2008, z vseh pomembnih vidikov zanesljivi in da so z njimi povezane transakcije agencije kot celota zakonite in pravilne;

Uspešnost

2. spodbuja agencijo, da določi cilje SMART in kazalnike RACER v svojih načrtih, da bi tako bolje ocenila svoje rezultate; je seznanjen z izjavo agencije, da je upoštevala te pripombe v svojem programu za leto 2009;

3. čestita agenciji, ker je sredi leta 2009 začela uvajati programsko opremo za upravljanje proračuna na podlagi dejavnosti, s čimer bodo podani jasni kazalniki o dodeljenih finančnih in človeških virih;

4. čestita agenciji, da je upoštevala priporočila Računskega sodišča in proračunskega organa iz predhodne razrešnice;

5. ugotavlja, da bi morala v prihodnjih letih razrešnica za izvrševanje proračuna agencije temeljiti tudi na uspešnosti poslovanja agencije med letom;

Preiskava urada OLAF

6. ugotavlja, da je leta 2009 OLAF končal svojo preiskavo agencije, ki jo je sprožil leta 2008, in jo je dokončno zaključil;

Notranja revizija

7. ugotavlja, da je služba za notranjo revizijo februarja 2008 izvedla revizijo nadaljnjega ukrepanja glede izvajanja odprtih priporočil iz poročila službe za notranjo revizijo za leto 2007 in je ugotovila, da je samo eno priporočilo (o nadzoru zaposlovanja s strani odbora) ostalo neizvedeno; vendar ugotavlja, da so se okoliščine spremenile in da je, po tem, ko je agencija začela z obratovanjem in je bil imenovan nov direktor, to priporočilo izgubilo prvotni namen in se lahko obravnava, kot da je bilo izpolnjeno;

8. sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 [6] o uspešnosti, finančnem poslovodenju in nadzoru agencij.

[1] UL C 304, 15.12.2009, str. 10.

[2] UL L 248, 16.9.2002, str. 1.

[3] UL L 53, 22.2.2007, str. 1.

[4] UL L 357, 31.12.2002, str. 72.

[5] UL L 255, 26.9.2009, str. 198.

[6] Sprejeta besedila, P7_TA(2010)0139 (glej stran 241 tega Uradnega lista).

--------------------------------------------------